Author: Jozef Tisovsky
Last saved by: agenda0
Company: MDPT

Predkladacia správa 

k návrhu zákona, ktorým sa mení a dopĺňa zákon Národnej rady Slovenskej republiky č. 168/1996 Z. z. o cestnej doprave v znení neskorších predpisov a zákon č. 455/1991 Zb. o živnostenskom podnikaní  (živnostenský zákon) v znení neskorších predpisov

Podnet 

Na základe uznesenia vlády č.1154 z 12.decembra 2001 k prioritným úlohám vlády Slovenskej republiky vyplývajúcim z Pravidelnej správy Európskej komisie o pripravenosti Slovenskej republiky na členstvo v Európskej únii z 13.11.2001 Ministerstvo dopravy, pôšt a telekomunikácií SR spracovalo a predkladá návrh novely zákona NR SR č.168/1996 Z.z. o cestnej doprave. Okrem toho je predloženie návrhu zákona v pláne legislatívnych úloh vlády SR  na rok 2002.

Potreba

Navrhovaný zákon má zmeniť a doplniť zákon Národnej rady SR číslo 168 zo 17.mája 1996 Z.z. o cestnej doprave v znení neskorších predpisov a zákon číslo 455/1991 Zb. o živnostenskom podnikaní v znení neskorších predpisov. 

	Hlavný dôvod predloženia návrhu zákona spočíva v tom, že je treba pokračovať v procese harmonizácie vnútroštátnych právnych predpisy s právom EU v tejto oblasti a v záujme fungovania vnútorného trhu a zapojenia slovenských dopravcov do medzinárodnej deľby prepravnej práce postupne zavádzať pravidlá EU v oblasti podnikania v cestnej doprave do praxe tak, aby ku dňu vstupu SR boli kompatibilné. Okrem toho treba upresniť ustanovenia zákona, ktoré sa týkajú pravidelnej autobusovej dopravy najmä oblasť výkonov vo verejnom záujme a ich financovanie.

Stručný obsah

Návrh zákona prihliada na viaceré dokumenty Eurpskej únie s cieľom zosúladiť vykonávanie cestnej dopravy v Slovenskej republike a v jej členských štátoch. Predmetom reglementácie v Eurpskej únii sú najmä podmienky vstupu na trh v cestnej doprave a osobitne podmienky, ktoré musia spĺňať dopravcovia pri preprave osôb a tovaru. 

	Návrh zákona v súlade s týmito smernicami v porovnaní so zákonom 168/1996 Z.z. najmä:

a) 	rozširuje z dopravno-politických dôvodov  platnosť zákona aj pre vozidlá o celkovej hmotnosti nad 3,5 tony, vrátane vozidiel taxislužby,
b) 	rozširuje platnosť zákona pri prepravách nebezpečných vecí, živých zvierat a rýchloskaziteľného tovaru aj v doprave, ktorá nie je podnikaním,
c) 	rozširuje požiadavku splnenia finančnej spoľahlivosti aj na  vnútroštátnu nákladnú a osobnú dopravu, novo definuje požiadavku na odbornú spôsobilosť,
d) 	bližšie definuje verejný záujem v pravidelnej autobusovej doprave a stanovuje obslužnosť územia,
e) 	spôsob financovania výkonov vo verejnom záujme.

Stručné zhrnutie očakávania dopadu

Navrhovaný zákon bude mat' dopad na rozpočet v kapitole samosprávnych krajov a krajských úradov -  výdavky na pokrytie úbytku tržieb z titulu poskytovania zliav cestovného a na zabezpečenie obslužnosti územia, ako aj na rozpočty tých obcí, ktoré povoľujú vykonávanie pravidelnej autobusovej dopravy na ich území. Výška týchto výdavkov sa upresňovala  každoročne v Zákone o štátnom rozpočte a je závislá od úrovne taríf a možností štátneho rozpočtu. Napr. v roku 2002 bude činiť asi 900 mil. Sk a cca.100 mil. (výdavky na pokrytie strát v mestskej hromadnej doprave) približne rovnaká suma sa predpokladá aj na rok 2003 a na ďalšie roky. Vzhľadom na to, že sa novo definuje pojem výkonu vo verejnom záujme v pravidelnej autobusovej doprave,  na rok 2003 a na ďalšie roky, treba predpokladať čiastky vo výške cca 1,35 mld. Sk.
 
V prípade, že Ministerstvo dopravy, pôšt a telekomunikácií SR poverí odovzdávaním zahraničných prepravných povolení krajské úrady nebude to mať negatívny dopad na štátny rozpočet, pretože agenda sa bude zabezpečovať súčastným stavom pracovníkov na odboroch dopravy na krajských úradoch. Pretože odovzdávanie prepravných povolení podlieha správnym poplatkom, má a bude mať uplatňovanie navrhovaného zákona pozitívny dopad na štátny rozpočet v príjmovej časti asi vo výške 45 mil. Sk. Pôsobnosť okresných úradov v cestnej doprave sa novelou stáva nadbytočnou, doterajšie kompetencie prechádzajú na krajské úrady. Tým sa docieli i úspora pracovníkov na úseku štátnej správy.

Ďalšie kroky, ak je predpoklad, že ich materiál vyvolá 

Rozsah pôsobnosti správnych orgánov sa v porovnaní s terajšou úpravou mení  len v zavedení povoľovacej činnosti v medzinárodnej cestnej nákladnej doprave, v medzinárodnej nepravidelnej autobusovej doprave a v medzinárodnej taxislužbe ako požiadavky, ktorá vyplýva z medzivládnych dohôd o medzinárodnej cestnej doprave a z niektorých smerníc a nariadení EÚ bez nároku na štátny rozpočet.

Hromadná pripomienka 300 a viac fyzických osôb a právnických osôb, resp. sumár vyššieho počtu obsahovo príbuzných  pripomienok, ak boli vznesené

Neboli vznesené pripomienky

Prerokovanie materiálu

Návrh zákona bol prerokovaný v rámci medzirezortného pripomienkového konania.

Materiál má byť predložený na ústavné prerokovanie do Národnej rady Slovenskej republiky.

Materiál je potrebné prerokovať tak, aby mal platnosť od 1. júla 2002.

Dôvod na nesprístupnenie podľa osobitných zákonov nie je.